Hellas i Eurovision Song Contest

Hellas debuterte i Eurovision Song Contest i 1974 og har deltatt 43 ganger. Hellas har vunnet konkurransen én gang, med Élena Paparízou og «My Number One» i 2005. Etter innføringen av semifinaler i 2004 kvalifiserte Hellas seg til finalen hvert år frem til 2016. Siden har Hellas blitt slått ut i semifinalen ved tre anledninger: i 2016, 2018 og 2023. 

I tillegg til seieren har Hellas kommet på tredjeplass tre ganger og femteplass to ganger. Hellas har aldri kommet sist i konkurransen.

Historikk 
Det er den greske allmennkringkasteren ERT som har ansvaret for å velge landets artist og sang til Eurovision Song Contest. Hellas debuterte i konkurransen i 1974 og har siden stått over konkurransen ved seks anledninger. Den første kom allerede året etter debuten, som en protest mot Tyrkias debut og den tyrkiske invasjonen av Kypros sommeren før. De to landene vekslet på å delta årene etter, og det var først i 1978 at Tyrkia og Hellas deltok sammen i Eurovision Song Contest.  

I 1982 hadde Hellas plukket ut sangen «Sarantapénte kopeliés» til å representere landet i Eurovision Song Contest. Landets kulturminister, Melina Mercouri, mente imidlertid sangen var for dårlig, og Hellas trakk seg til slutt bare uker før konkurransen i Harrogate. Landet kom tilbake i 1983, men trakk seg igjen i 1984. 

I 1985 var Hellas nok en gang tilbake, men året etter sto Hellas igjen over konkurransen. Dette til tross for at Hellas hadde holdt en nasjonal finale, som Polína og «Vangón-li» (gresk transkripsjon av det franske ordet for sovevogn, wagon-lit) hadde vunnet. Sangen skulle vært nummer 18 ut i finalen i Bergen, men Hellas trakk seg kort tid før finalen, angivelig på grunn av at finalen kolliderte med den gresk-ortodokse påsken.

I 1999 måtte landet stå over på grunn av dårlige plasseringer årene før, og i 2000 valgte den greske kringkasteren å stå over på grunn av finansielle problemer.

Skiftet i 2000-årene 
Tilbakekomsten i 2001 innledet starten på en gullalder i gresk Eurovision-historie. Den gresk-svenske duoen Antique sang Hellas inn til en tredjeplass i 2001, landets beste plassering til da. En ny tredjeplass fulgte i 2004, da landets kanskje største popstjerne, Sákis Rouvás, deltok med «Shake It». Året etter fikk Hellas sin første og hittil eneste seier i konkurransen, da Élena Paparízou vant med «My Number One». I årene 2004–2011 kom Hellas på topp ti hvert eneste år, og var med det et av det mest suksessfulle landene i Eurovision Song Contest på starten av 2000-tallet. Suksessen gjorde konkurransen svært populær i Hellas, og Eurovision Song Contest har nærmest blitt et nasjonalt anliggende med seertall på opptil fem millioner seere.

Siden 2012 har Hellas' plasseringer vært langt svakere, og i 2016 ble landet slått ut i semifinalen for første gang. Også i 2017 var Hellas nær ved å bli slått ut i semifinalen, men kvalifiserte seg ved å bli nummer 10 i sin semifinale – landets nest dårligste semifinaleplassering. Nok en dårlig plassering fulgte i 2018, da landet ble slått ut i semifinalen for andre gang. I 2021 kom Hellas på en tiendeplass, landets beste plassering på åtte år, og 2022 sikret norsk-greske Amanda Tenfjord grekerne en åttendeplass. I 2023 ble Hellas slått ut i semifinalen for tredje gang på syv år, da gresk-danske Victor Vernicos kun ble nummer 13 i semifinalen.

Annet 
Selv om Hellas før debuterte i konkurransen i Brighton i 1974, hadde greske artister deltatt for andre land tidligere. Nana Mouskouri representerte Luxembourg i 1963, mens Vicky Leandros representerte samme land i både 1967 og 1972. Leandros fikk stor suksess med begge sine bidrag, «L'amour est bleu» (fjerdeplass i 1967) og «Après toi» (vinner i 1972).

Deltakere 
Under er en liste over Hellas' deltakere, plasseringer og poeng i konkurransen siden debuten i 1974.

Merk at greske navn og titler er transkribert fra gresk i henhold til Språkrådets og Wikipedias anbefalinger. Navnene vil derfor være stavet annerledes enn på engelsk.

Stemmehistorikk 
Hellas er kjent for å gi 12 poeng til Kypros, en gest som har blitt gjengjeldt enda oftere. Den nærmest automatiske utvekslingen av toppoeng har blitt møtt med stadig mer oppgitthet og buing i publikum. I 2015 ga imidlertid Hellas «bare» 10 poeng til Kypros, mens Kypros ga 8 poeng tilbake. Dette var første gang etter innføringen av telefonavstemning at de to landene ikke utvekslet toppoeng, noe som ble møtt med overraskelse i både Hellas og på Kypros. I 2023 ga den greske juryen 4 poeng til det kypriotiske bidraget, noe som ble sett på som «et svik» på Kypros. Den lave poengsummen førte også til politisk debatt mellom de to landene.

Tabellene under viser hvor mange poeng Hellas har gitt og mottatt siden debuten i 1974. Den første tabellen omfatter bare finaler, mens de to siste tabellene også omfatter semifinalene. Tallene er hentet fra nettstedet ESC Database. Ved like mange poeng, rangeres landene etter hvor mange prosent de har gitt av høyeste mulige oppnåelige totalscore.

Vertskap

Kommentatorer og poengopplesere

Galleri

Se også 
 Hellas i Tyrkvisjonens sangkonkurranse

Referanser

Eksterne lenker 
 Offisiell nettside for Eurovision Song Contest
 Hellas i Eurovision Song Contest

Land i Eurovision Song Contest
Gresk musikk